Andelsboligerne på det københavnske boligmarked er blevet så dyre, at der er behov for en helt ny boligtype mellem ejerboligen og den almene. Det mener Socialdemokratiet i København, der nu lancerer den såkaldte medejerbolig. Her skal private kunne købe mellem 10 og 50 procent af deres bolig, mens minimum 50 procent skal ejes af en ny nonprofit-boligorganisation.

»Vi foreslår en ny bolig, som kan fylde det tomrum ud, som blev slået i markedet, dengang Anders Fogh Rasmussen (V) liberaliserede andelsboligloven og fik priserne til at stikke af. Med en kombination af privat og fælles eje kan vi presse priserne ned på et niveau, hvor almindelige mennesker igen kan være med, spare op i deres bolig og også tjene lidt penge på sigt«, siger partiets politiske ordfører på Københavns Rådhus, Jonas Bjørn.

Mens borgerne stadig skal være bundet af de almindelige krav til gældsstiftelse, skal den nye boligorganisation kunne finansiere opførelser og erhvervelser af boliger over 50 eller 75 år med statsgaranti i ryggen, lyder forslaget, som partiets delegerede i hovedstaden ventes at vedtage i morgen. Den unge førstegangskøber, for eksempel, skal kunne nøjes med at erhverve en mindre procentandel af sin bolig til en start, men senere have ret til at købe sig til mere op til de 50 procent efter lyst og formåen, lyder forslaget. København har gennemgået en eksplosiv udvikling de sidste 10 år, hvor befolkningstallet er vokset med omkring 20 procent. Halvdelen af den vækst udgøres af nyfødte, og det er i høj grad dem, medejerboligen er møntet på, siger Jonas Bjørn: